Foto’s: ‘Grondgrypers’ met rubberkoeëls geskietFoto: Daniëlla van Heerden/eNuus Die Tshwane-metropolisie het Woensdag met rubberkoeëls op inwoners van Nellmapius, oos van Pretoria, losgebrand nadat hulle met ondersteuning van die EFF plakkershutte in ŉ oop stuk veld wou oprig. Die skare het metropolisielede met klippe bestook waarna die metropolisielede met rubberkoeëls op hulle losgebrand het. Die klipgooiers het na die nabygeleë informele nedersetting gehardloop en die metropolisie het hulle in ŉ Njala-pantservoertuig agternagesit. Die Ou Bronkhorstspruit-pad is vroeër met klippe en takke versper en daar is ook motorbande aan die brand gesteek. Vusi Msiza, woordvoerder van die EFF se Nellmapius-tak, het die grondbesetting Sondag begin. “Ons het mense hier op die stuk grond aangetref waar hulle besig was om plakkershutte te bou. Ons het besluit om hulle te ondersteun, aangesien ons almal hierdeur geraak word.” Hy het gesê mense is moeg daarvoor om vir HOP-huise te wag en dat hulle grond soek waar hulle hul eie huise kan bou. Dumisa Ntuli, woordvoerder van die ANC in Gauteng, het gesê die spesifieke stuk grond is geoormerk vir laekostebehuising. Mbuyiseni Ndlozi, die EFF se nasionale woordvoerder, het vroeër gesê die party ondersteun grondonteiening maar wou nie spesifiek kommentaar lewer die gebeure in Nellmapius nie.